L-MEP Ġermaniż Christian Ehler qal l-Erbgħa li l-ebda kriminal m'għandu jibbenifika minn fondi tal-Unjoni Ewropea. Hu qal dan qabel ma sar vot quddiem il-Kumitat Ewropew tal-Industrija, ir-Riċerka u l-Enerġija (ITRE). Ehler, li jifforma parti mill-Partit Popolari Ewropew (PPE), appella lill-Kummissjoni Ewropea biex tagħmel stqarrija dwar il-proġett tal-pajp tal-gass bejn Malta u l-Italja u turi prova li l-kriminal mhux se jibbenefikaw minn dawn il-fondi għall-proġett. L-MEP qal li huwa importanti li Malta tkun magħquda man-netwerk Ewropej tal-gass imma huwa importanti wkoll li niftakru li dan il-proġett huwa marbut ma' Electrogas li għandha rabtiet ma' Yorgen Fenech li qed jiġi akkużat b'involviment fl-assassinju tal-ġurnalista Daphne Caruana Galizia. F'Jannar, għaxar MEPs Taljani fi ħdan il-PPE talbu lill-Kummissjoni Ewropea biex jiżguraw li l-ebda fondi mill-UE jispiċċaw f'idejn Fenech jew persuni oħra nvoluti fl-assassinju ta' Caruana Galizia. Aqra aktar: Fondi tal-Electrogas m'għandhomx jaslu għand Fenech – MEPs lill-UE Intant, membru fuq il-Kumitat f'isem il-Ħodor Ewropej semma d-diversi kwistjonijiet ta' ambjent u korruzzjoni marbuta mal-proġett tal-Electrogas. Hu qal li l-Ewropa għandha tiffoka fuq l-użu ta' enerġija rinovabbli u mhux fuq il-karburanti fossili (fossil fuels). Mechthild Wörsdörfer, id-Deputat Direttur Ġenerali tal-Kummissjoni Ewropea, qalet li l-Kummissjoni tifhem dan it-tħassib imma li huwa daqstant importanti li ma jkunx hemm pajjiżu maqtugħin mill-Ewropa fl-enerġija. Wörsdörfer qalet quddiem il-Kumitat li Proġetti ta' Interess Komuni (PCIs) huma eleġibbli mal-Faċilità Nikkollegaw l-Ewropa (CEF) skont ir-Regolamenti tan-Netwerk tal-Enerġija Trans-Ewropea (TEN-E), liema regolamenti qegħdin fi proċess ta' reviżjoni. Apparti li dawn il-proġetti jridu jilħqu diversi kriterji biex jiksbu l-approvazzjoni, Wörsdörfer qalet li jridu jkunu kummerċjalment vijabbli u ma jiddipendux fuq fondi tal-pubbliku. Hi fakkret ukoll li l-ebda fondi tas-CEF ma jistgħu jingħataw lil investituri u operaturi li fil-passat instabu ħatja ta' frodi, korruzzjoni jew reati relatati mal-kriminalità organizzata. X'inhu dan il-proġett? Il-Kummissjoni Ewropea nediet lista ta' proġett infrastrutturali li huma mmirati lejn it-tlestija tas-suq intern Ewropea tal-enerġija biex l-UE tilħaq il-miri ta' ekonomija newtrali mill-karbonju sal-2050. Dan biex eventwalment, kull ċittadin Ewropew ikun jista' jibbenifika minn provvista tal-elettriku affordabbli, sigura u sostenibbli. Din il-lista ta' PCIs hija ppubblikata mill-Kummissjoni u tingħata lill-Parlament Ewropew u l-Kunsill Ewropew li għandhom sa xahrejn biex jiddeċiedu l-proġett għandux jiġi aċċettat jew irrifjutat. Dan il-perjodu jaf ikun estiż għal xahrejn oħra jekk issir talba. Il-proġett Melita TransGas qed jippromwovi pipeline ta' 159 kilometru mid-Delimara f'Malta għal Gela fi Sqallija u se jiswa €400 miljun. Dan kien approvat mill-Kummissjoni Ewropea li jfisser li l-proġett jiġi rikonoxxut bħala Proġett ta' Interess Komuni. Madanakollu, Matthew Caruana Galizia, iben il-ġurnalista Daphne Caruana Galizia, qal li l-proġett se jippremja lill-persuna nvoluta fl-assassinju t'ommu. Aqra aktar: "L-Electrogas se tkun qed tibbenefika mill-fondi Ewropej jekk jiġi ffinanzjat il-pipeline" Jekk il-proġett tal-pipeline jgħaddi, dawk involuti fil-power station tal-Electrogas se jibbenifikaw minn ħlas ta' miljuni ta' ewro bħala kumpens talli ġie terminat il-ftehim tal-provvista tal-gass. Minkejja li l-pipeline mhix se tkun operata minn Electrogas, il-konsorzju se jirċievi somma tajba ta' flus għat-terminazzjoni tal-kuntratt. F'Diċembru: Dalli ma tikkonfermax kemm se titħallas l-Electrogas għall-pipeline tal-gass KUN MINN TAL-EWWEL LI TIRĊIEVI L-AĦĦAR AĦBARIJIET